S-156/2018

Mál þetta, sem dómtekið var 27. mars 2018, er höfðað með ákæru lögreglustjórans á Suðurnesjum 19. mars 2018 á hendur ákærðu, J-x-x F-x-x, fæddum [...], pólskum ríkisborgara, og W-x-x P-x-x L-x-x, fæddum [...], pólskum ríkisborgara:

„Fyrir lyfja- og tollalagabrot, með því að hafa laugardaginn 17. [---] febrúar 2018, í sameiningu flutt hingað til lands ólöglega lyf ætluð til söludreifingar hér á landi í ágóðaskyni. Ákærðu fluttu lyfin til landsins sem farþegar með flugi WW-721 frá Berlín, Þýskalandi, án þess að fyrir lægi markaðs- og lyfsöluleyfi Lyfjastofnunar, en lögreglan fann eftirtalin lyf við leit í farangri ákærðu:

1. Stanizol - töflur, 8.900 stykki

2. Clenbuterol, töflur, 4.000 stykki

3. Danabol, töflur, 6.650 stykki

4. Sterar (óþekkt efni), 500 millilítrar

5. Testosteron stungulyf, 60,00 millilítrar

6. Metandostenolon/Mediandienon töflur, 1.000 stykki

7. Sterar ( óþekkt efni), töflur, 4.096 stykki

8. Winstrol Depot/ Stanazolol, töflur, 50 stykki

9. Oxandrolon, töflur, 1.000 stykki

10. Danazol, töflur, 2.300 stykki

Teljast brot þessi varða við 1. mgr. 7. gr., 1. mgr. 20. gr., 32. gr. og 34. gr., sbr. 1. mgr. 49. gr. lyfjalaga nr. 93/1994, og 51. gr., sbr. 68. gr. lyfsölulaga nr. 30/1963 sem og 170. gr., sbr. 169. gr. tollalaga nr. 88/2005.

Þess er krafist að ákærðu verða dæmdir til refsingar og til greiðslu alls sakarkostnaðar.

Þá er krafist upptöku á öllum ofangreindum lyfjum í töluliðum 1-10, sem allt var haldlagt við leit lögreglu, skv. 3. mgr. 49. gr. lyfjalaga nr. 93/1994, 181. gr. tollalaga nr. 88/2005 og 2. mgr. 68. gr. lyfsölulaga nr. 30/1963.“

Ákærðu krefjast í málinu vægustu refsingar sem lög leyfa, er öll verði bundin skilorði. Þá krefjast verjendur ákærðu hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála. Var málið tekið til dóms við þingfestingu þess 23. mars sl. án frekari sönnunarfærslu er sækjanda og verjendum ákærðu hafði verið gefinn kostur á að tjá sig um lagaatriði máls og ákvörðun viðurlaga.

Niðurstaða:

Ákærðu játuðu báðir brot sín við þingfestingu málsins. Játningar þeirra samrýmast framlögðum rannsóknargögnum lögreglu. Brot ákærðu teljast því sönnuð og eru þau réttilega heimfærð til refsiákvæða í ákæru.

Ákærðu til málsbóta horfir skýlaus játning þeirra. Þá liggur ekkert fyrir um það í málinu að þeim hafi áður verið gerð refsing. Samkvæmt því og að brotum ákærðu virtum þykir refsing hvors þeirra um sig hæfilega ákveðin tveggja mánaða fangelsi. Eftir atvikum þykir rétt að fresta fullnustu refsingar ákærðu og skal hún falla niður að liðnum tveimur árum frá uppkvaðningu dóms þessa að telja haldi ákærðu almennt skilorð 57. gr. almennra hegningarlaga nr. 19/1940.

Með vísan til kröfugerðar ákæruvalds, gagna málsins og tilgreindra lagaákvæða í ákæru verða gerð upptæk þau lyf sem tilgreind eru í töluliðum 1-10 í ákæru. Lyfin voru haldlögð við rannsókn málsins, en ákærðu höfðu þau í vörslum sínum við komuna til landsins 17. febrúar sl.

Á grundvelli sakfellingar ákærðu, sbr. 1. mgr. 235. gr. laga nr. 88/2008 um meðferð sakamála, verður þeim gert að greiða sakarkostnað málsins. Ákærðu dæmast því til þess að greiða þóknun skipaðra verjenda sinna fyrir dómi, lögmannanna Ó-kk-ef V. T-kk-ef og M-kk-ef J-kk-ef. Þóknun lögmannanna þykir eftir umfangi málsins og með hliðsjón af framlögðum tímaskýrslum þeirra hæfilega ákveðin svo sem í dómsorði greinir. Ákærðu greiði jafnframt útlagðan ferðakostnað verjenda með þeim hætti sem fram kemur í dómsorði. Enn fremur greiði hvor ákærðu um sig þóknun tilnefnds verjanda á fyrri stigum málsins, H-kvk-ef A-kvk-ef lögmanns, með þeim hætti sem þar er kveðið á um.

Dóm þennan kveður upp K-kk-nf H-kk-nf héraðsdómari.

D Ó M S O R Ð:

Ákærði J-x-x F-x-x sæti fangelsi í tvo mánuði, en fresta skal fullnustu refsingarinnar og skal hún falla niður að liðnum tveimur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga nr. 19/1940.

Ákærði W-x-x P-x-x L-x-x sæti fangelsi í tvo mánuði, en fresta skal fullnustu refsingarinnar og skal hún falla niður að liðnum tveimur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga nr. 19/1940.

Ákærði J-x-x F-x-x greiði þóknun skipaðs verjanda síns, Ó-kk-ef V. T-kk-ef lögmanns, 274.040 krónur að virðisaukaskatti meðtöldum, og útlagðan ferðakostnað verjanda, 25.098 krónur. Ákærði greiði enn fremur þóknun tilnefnds verjanda síns á rannsóknarstigi málsins, H-kvk-þgf A-kvk-þgf lögmanns, 63.240 krónur að virðisaukaskatti meðtöldum.

Ákærði W-x-x P-x-x L-x-x greiði þóknun skipaðs verjanda síns, M-kk-ef J-kk-ef lögmanns, 337.280 krónur að virðisaukaskatti meðtöldum, og útlagðan ferðakostnað verjanda, 25.098 krónur. Ákærði greiði enn fremur þóknun tilnefnds verjanda síns á rannsóknarstigi málsins, H-kvk-þgf A-kvk-þgf lögmanns, 63.240 krónur að virðisaukaskatti meðtöldum.

Ákærðu sæti upptöku á 8.900 Stanizol-töflum, 4.000 Clenbuterol-töflum, 6.650 Danabol-töflum, 500 millilítrum af sterum, 60 milllítrum af Testosteron stungulyfi, 1.000 Metandostenolon/Mediandienon töflum, 4.096 steratöflum af óþekktri tegund, 50 Winstrol Depot/ Stanazolol-töflum, 1.000 Oxandrolon-töflum og 2.300 Danazol-töflum.

K-kk-nf H-kk-nf